कोलम्बस ने दुनिया को अमेरिका का दर्शन कराया कोई ५२४ वर्ष पूर्व और इस महासत्ता ने महिलाओं को मतदान का अधिकार प्रदान किया सन १९२० में! अमेरिकी इतिहास में स्वर्णाक्षरों में लिखा गया यह क्षण १०० वर्ष पूर्ण होने की दहलीज पर ही था कि अमेरिका को एक और नया इतिहास बनाने का अवसर प्राप्त हुआ था। लेकिन विश्व को व्यक्ति-स्वतंत्रता का पाठ सिखाने वाली अमेरिका में जब-जब किसी महिला ने राष्ट्रपति बनने की कोशिश की तब-तब अमेरिकी जनता का बर्ताव विश्व के अन्य देशों की तरह ही रहा। फिलहाल दुनिया में १७५ राष्ट्रपति या प्रधान मंत्री अपने-अपने देशों का नेतृत्व कर रहे हैं। उनमें महिलाओं की संख्या केवल १८ है। विशेष यह कि उन्हें सत्ता कायम रखने के लिए लगातार जूझना पड़ता है।